REGULAMENTUL (CE) NR. 472/2008 AL COMISIEI
din 29 mai 2008
de punere în aplicare a Regulamentului (CE) nr. 1165/98 al Consiliului privind statisticile pe termen scurt în ceea ce privește primul an de bază aplicabil seriilor de timp din NACE Rev. 2 și seriilor de timp anterioare anului 2009, care urmează a fi transmise în conformitate cu NACE Rev. 2, nivelul de detaliere, forma, prima perioadă de referință, precum și perioada de referință
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1165/98 al Consiliului din 19 mai 1998 privind statisticile pe termen scurt (1), în special articolul 17 literele (k) și (l),
întrucât:
(1)
Regulamentul (CE) nr. 1165/98 stabilește cadrul comun de întocmire a statisticilor comunitare pe termen scurt privind ciclul economic. Domeniul de aplicare a acestor statistici este definit prin Regulamentul (CEE) nr. 3037/90 al Consiliului din 9 octombrie 1990 privind clasificarea statistică a activităților economice în Comunitatea Europeană (NACE Rev. 1) (2).
(2)
În conformitate cu Regulamentul (CE) nr. 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice, statisticile pe termen scurt reglementate de Regulamentul (CE) nr. 1165/98 se produc utilizând NACE Rev. 2 începând cu 1 ianuarie 2009.
(3)
În conformitate cu dispozițiile articolului 17 literele (k) și (l) din Regulamentul (CE) nr. 1165/98, este necesar a se determina primul an de bază aplicabil seriilor de timp din NACE Rev. 2 și seriilor de timp anterioare anului 2009, care urmează a fi transmise în conformitate cu NACE Rev. 2, nivelul de detaliere, forma, prima perioadă de referință, precum și perioada de referință.
(4)
Măsurile prevăzute de prezentul regulament sunt conforme cu avizul Comitetului pentru programul statistic,
ADOPTĂ PREZENTUL REGULAMENT:
Articolul 1
Primul an de bază care se va aplica statisticilor pe termen scurt reglementate de Regulamentul (CE) nr. 1165/98 și produse în conformitate cu NACE Rev. 2 va fi 2005 (2006 pentru D-310).
Articolul 2
(1) Cerințele specifice referitoare la nivelul de detaliere, forma, prima perioadă de referință, precum și perioada de referință pentru seriile de timp anterioare anului 2009, care urmează a fi transmise în conformitate cu NACE Rev. 2, vor fi stabilite prin anexă.
(2) Seriile de timp întocmite în conformitate cu cerințele prevăzute la alineatul (1) se vor transmite Comisiei (Eurostat) după cum urmează:
(a)
în cazul variabilelor lunare, nu mai târziu decât datele corespunzătoare lunii ianuarie 2009;
(b)
în cazul datelor trimestriale, nu mai târziu decât datele corespunzătoare primului trimestru din 2009.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 29 mai 2008.